新年
作者：劉敞
朝代：宋

paragraphs: 流光無停期，二十忽復五。
古昔如我人，功烈難遽數。
上天終無私，日月不少駐。
三皇與五帝，回首焉得顧。
新年獨何爲，擾擾趁俗務。
壯羞兒女態，浩歎覺已屢。
巍巍九重闕，象魏懸法度。
木鐸非仲尼，布衣欲何預。
滄溟百萬里，乘桴意決去。
顧世聊徘徊，非爲取材誤。
東風發幽滯，花彩映草樹。
爛醉苟自娱，終焉背時譽。